ANC ontwrig Zille se provinsiale redeHelen Zille Helen Zille, Wes-Kaapse premier, se provinsiale rede is Vrydag twee keer opgeskort nadat ANC-lede dit ontwrig het. Zille het skaars met haar toespraak begin toe dit vir die eerste keer deur ANC-LP Pierre Uys onderbreek is op ŉ punt van orde oor ŉ vorige beslissing deur die Wes-Kaapse speaker, Sharna Fernandez. Uys het die wetgewer gekritiseer oor besluite wat blykbaar verander het. Dit behels optrede teen Zille ná ŉ beweerde rassistiese opmerking in Desember. Aanvanklik was die saak aan ŉ regter-president vir hersiening verwys, maar daar is later besluit om dit na die wetgewer se reëlskomitee te verwys. “ŉ Reëlskomitee maak reëls, nie ŉ beslissing nie. Ons was geskok om dit te hoor, en jy het ons nie in kennis gestel nie,” het Uys gesê terwyl DA-lede hom uitgejou het. Verrigtinge is verdaag sodat die speaker met die hoofswepe van die partye kan vergader. Zille het ŉ halfuur later haar toespraak hervat. Fernandez het gesê sy is nie van plan om enige verdere kommentare oor die aangeleentheid te hanteer nie, en die saak sal later bespreek word. Marius Fransman, provinsiale voorsitter van die ANC, het die verrigtinge kort daarna weer onderbreek. Hy het beweer die regstreekse uitsending van die verrigtinge is onderbreek. Die speaker het ondersoek ingestel en gesê dit is nie die geval nie. Fransman het daarna beweer dat daar privaat veiligheidswagte in die gebou is, wat wag om in die vergadering in te kom. Hierdie bewering is vinnig verwerp. Fernandez het na president Jacob Zuma se reaksie op die debat van sy staatsrede verwys toe sy gesê het: “Ons moet die waardigheid van die Parlement bewaar. Dit is wat ons president gesê het.” ANC-lede het geweier om te bedaar, waarna Fernandez verrigtinge opgeskort het.